Namibiër vlieg agter rooikuifloerie aan - Omgewing - Republikein
Friday, July 24th, 10:29:57
Voëlkyker kry haar kiekies
05 December 2019 | Omgewing
Francoise Steynberg - Ná die skaars rooikuifloerie (Musuphaga rossae) onlangs vir die eerste keer langs die Kavangorivier ontdek is, het 'n kranige Namibiese vryskutfotograaf en voëlkyker besluit om dit met haar eie oë te sien.
Me. Sibylle Hähner, 'n Windhoekse radiografis, het besluit om op 'n vliegtuig te klim en die voël te gaan kiek wat onlangs by Taranga Safari Lodge, sowat 35 km wes van Rundu, op die oewer van die Kavangorivier gesien is.
"Ek sou nie sommer agter enige voël aanvlieg in die hoop dat dit steeds daar is nie, maar hierdie een was anders," het Hähner gesê.
"Dit het gelyk of die rooikuifloerie daar is om te bly. Omdat dit so 'n skaars voël is, het ek besef ek moet gou speel. Dis nou of nooit.
"Soms moet mens net iets stapelgek doen. Ek het die besluit gemaak: Ek moet Rundu toe vlieg!"
Me. Iris Piehl van Expert Travel het Hähner se vlug met Air Namibia vir Vrydag van Windhoek na Rundu gereël, en Sondag terug.
"Ek het tussen Saterdag en Sondag die rooikuifloerie vier keer gesien. Daar waar ek opgedaag het, het die voël opgedaag. Dit het gevoel of die pragvoël spesiaal vir my geposeer het. Ek was baie gelukkig en dit was vir my baie spesiaal," het Hähner gesê.
Sy het haar dank teenoor die eienaar van die lodge, mnr. Cobus Bruwer, en bestuurder, mnr. Stephan Steyn, vir haar aangename verblyf daar uitgespreek.
Dit was ook 'n groot voorreg vir Hähner om een van Suid-Afrika se topvoëlkenners, mnr. Michael Mason, te ontmoet.
"Ons was lank Facebook-vriende, maar dit was wonderlik om hom in lewende lywe te ontmoet. Die naweek was uiters lonend en die geld wat ek aan die reis bestee het, was elke sent werd."
Fotografie en voëlkyk is Hähner se passies.
"Vyf jaar gelede het ek niks van voëls af geweet nie en my broer Wilfried het vir my 'n voëlgids gekoop. Toe het die voëlkykgogga my behoorlik gebyt."
Gewoonlik reis Hähner en Wilfried, die bekende omroeper van die Duitse radiostasie HitRadio Namibia saam, maar hy was nie dié keer saam op haar ontdekkingstog nie, want hy het buitelandse toeriste op 'n toer deur die land geneem.
"Wilfried het my alles oor voëls geleer en ek het presies geweet waarvoor om te kyk om mooi foto's van die rooikuifloerie te neem."
Dié kleurvolle voël is wel voorheen in die Okavangodelta in Botswana, asook op die grens van Zimbabwe en Zambië gesien, maar rooikuifloeries broei nie in Suider-Afrika nie.
Die voël kom in geïsoleerde bevolkings in Gaboen, Kameroen, Soedan en Uganda voor en sy habitat is immergroen woude en riviere.
Mnr. David Hoddinott, van Suid-Afrika, het die besigtiging van die rooikuifloerie by Taranga Safari Lodge amptelik geregistreer.
Sodra voëlwebtuistes sulke ontdekkings plaas, veroorsaak dit geweldige belangstelling van voëlkykers oraloor Suider-Afrika.
Hulle het op kort kennisgewing van Kaapstad en Johannesburg gevlieg om, soos Hähner, die rooikuifloerie met hul eie oë te sien.